《观邵不疑学士所藏名书古画》
宋代·梅尧臣

野性好书画，无力能自致。
每遇高趣人，常许出以视。
邵侯多奇玩，留我特开笥。
首观阮与杜，驴上瞑目醉。
韩干貌四马，临流解鞍辔。
花骢照夜白，正侧各畜意。
系衣穿裤靴，坐立皆厩吏。
精神宛如生，于腮复穿鼻。
梅鸡徐熙画，竹间寒雀睡。
逸少自写真，对镜绝相类。
数本失姓名，古胡并老骥。
山水树石硬，荆关艺能至。
巨然李成者，落笔愈奇异。
人物张僧繇，虽传恐非是。
其余又莫究，模拾似未备。
周秦已来书，行草楷篆隶。
声名旧烜赫，一一果可喜。
邵侯爱我曹，咸使纸尾记。
况侯有古学，小字刻珉翠。
各赠墨本归，怀宝谁肯忌。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。